作者：王迈
词牌/韵律：沁园春

paragraphs: 臞老今朝，载酒渡江，送孟吉州。
遇舟之人士，来前问政，此公官去，莫也宜留。
老子曰嘻，我游宦海，几度遭他风打头。
君休问，但正因遇坎，行则乘流。
江皋一叶惊秋。
雁过也、严明白鹭洲。
笑如今休顾，从前堕甑，无心相逐，等是虚舟。
啄黍鸡肥，新篘酒熟，且作山中万户侯。
林泉好，却输公一著，先我归休。